BTS
บทความของดิฉันเมื่ออังคารที่ผ่านมาได้กล่าวถึงการประมูล 3G ที่เราต้องเริ่มนับถอยหลัง ซึ่งนักลงทุนควรเตรียมความพร้อม
9 ต.ค. 2555

โดย...จิตรา อมรธรรม
บทความของดิฉันเมื่ออังคารที่ผ่านมาได้กล่าวถึงการประมูล 3G ที่เราต้องเริ่มนับถอยหลัง ซึ่งนักลงทุนควรเตรียมความพร้อม (ในการขายล็อกกำไร) ได้แล้ว ล่าสุดความเสี่ยงเพิ่มขึ้นอีกหลังนักวิชาการอิสระเตรียมยื่นฟ้องต่อศาลปกครองในวันที่ 10 ต.ค. เพื่อขอให้ระงับการประมูล 3G ที่จะมีขึ้นในวันที่ 16 ต.ค.นี้ชั่วคราว จนกว่า กสทช.จะออกเงื่อนไขการประมูลที่ก่อให้เกิดประโยชน์สูงสุดกับประชาชนตามที่รัฐธรรมนูญกำหนด ดิฉันเองไม่มีความรู้พอที่จะประเมินได้ว่าศาลจะรับคำร้องหรือไม่ แต่บอกได้เพียงความเสี่ยงเพิ่มขึ้นแน่ๆ หากศาลรับคำร้องทำให้การประมูลเลื่อนออกไป หมายถึงรายได้จากธุรกิจ 3G แทนที่จะเริ่มเข้ามาประมาณกลางปีหน้าก็ต้องเลื่อนออกไปด้วย หากเป็นเช่นนั้น การเติบโตของธุรกิจ 2G ก็ไม่มีอะไรน่าตื่นเต้น แต่ผู้ประกอบการจะจ่ายเงินปันผลได้เต็มเม็ดเต็มหน่วย แต่หากศาลไม่รับคำร้อง การประมูลเกิดขึ้นตามกำหนด ก็ยังจะแนะนำเหมือนเดิม คือ ทยอยขายทำกำไรก่อนการประมูลโดยไม่ต้องรอว่าใครชนะ เพราะราคาปัจจุบันสะท้อนการมี 3G ไปมากแล้ว ขณะที่ในช่วงปีแรกจะเต็มไปด้วยการลงทุน ดอกผลยังไม่เกิดเต็มที่ แต่สำหรับนักลงทุนที่มีต้นทุนต่ำและตั้งใจถือยาวเพื่อรับปันผล ถือต่อได้ 
วันนี้ตั้งใจจะพูดถึง BTS หลังจากที่เคยแนะนำไปในช่วงต้นปี แต่เห็นว่าบริษัทมีพัฒนาการที่เปลี่ยนไป จึงมานำเสนออีกครั้งค่ะ ในวันพฤหัสบดีนี้ ลูกของ BTS ชื่อ VGI ซึ่งเป็นผู้ให้บริการโฆษณาบนรถไฟฟ้าบีทีเอสและห้าง Modern Trade (Tesco Lotus, BIGC, และ Watsons) จะเข้ามาซื้อขายในตลาดหลักทรัพย์เป็นวันแรก ซึ่งน่าจะสร้างสีสันให้ BTS พอสมควร การนำหุ้นออกมาขาย IPO น่าจะทำให้บริษัทมีกำไรประมาณ 1,500 ล้านบาท บันทึกเข้ามาในงวดไตรมาส 3 ซึ่งตรงกับช่วงเดือน ต.ค.ธ.ค. 2555 หลังจากการขายหุ้นแล้ว BTS ก็ยังถือ VGI ผ่านบริษัท BTSC อยู่ 70.7% (จากเดิม 100%) ขณะที่กำไรของ VGI ในไตรมาสแรกไตรมาสเดียว (เม.ย.-มิ.ย. 2555) กำไร 160 ล้านบาท คิดเป็น 57% ของกำไรทั้งปีในปีที่ผ่านมา ส่วนในไตรมาส 2 (ก.ค.-ก.ย. 2555) BTS จะบันทึกกำไรจากการขายทิ่ดินที่หาดกมลา จ.ภูเก็ต สุทธิแล้วประมาณ 250 ล้านบาท 
กำไรพิเศษจากสองรายการดังกล่าวทำให้ BTS มีกระแสเงินสดเพิ่มขึ้นประมาณ 3,700 ล้านบาท ซึ่งเชื่อว่าจะนำไปชำระหนี้ ลดภาระดอกเบี้ยจ่าย แม้ไม่รวมกำไรพิเศษเหล่านี้ ธุรกิจของ BTS ยังคงเติบโตอย่างแข็งแกร่งในระยะยาว จากจำนวนผู้โดยสารที่เติบโตอย่างต่อเนื่องตามความนิยมที่เพิ่มขึ้น ประกอบกับในช่วงเดือน พ.ย.ธ.ค. 2555 จะมีการเพิ่มตู้รถไฟฟ้าจำนวน 35 ตู้ และในเดือน ธ.ค. 2555 จะมีการเปิดให้บริการส่วนต่อขยายสายสีลมอีก 2 สถานี และอีก 2 สถานีคาดว่าจะเปิดให้บริการเดือน ส.ค. 2556 ส่วนในช่วงปลายปี 2556 จะมีการรับรถไฟฟ้าเพิ่มอีก 5 ขบวน ขบวนละ 4 ตู้ และอยู่ระหว่างสั่งซื้ออีก 7 ขบวน ขบวนละ 4 ตู้ คาดว่าจะรับมอบประมาณปลายปี 2557 
ประเด็นที่น่าสนใจอยู่ที่การแปลงสภาพของหุ้นกู้แปลงสภาพ ซึ่งแม้จะครบกำหนดไถ่ถอนในวันที่ 25 ม.ค. 2559 แต่เราคาดว่าผู้ถือหุ้นกู้แปลงสภาพมีแรงจูงใจที่จะใช้สิทธิแปลงสภาพเป็นหุ้นสามัญภายในเดือน ม.ค. 2556 เนื่องจากหุ้นกู้แปลงสภาพมีเงื่อนไขจ่ายดอกเบี้ยเฉพาะ 2 ปีแรก หรือถึงเดือน ม.ค. 2556 (หุ้นกู้แปลงสภาพออกวันที่ 25 ม.ค. 2554) สามปีหลังจะไม่จ่ายดอกเบี้ย ประกอบกับราคาหุ้นปัจจุบันก็สูงเกินราคาแปลงสภาพที่ 5.12 บาทต่อหุ้นแล้ว หากหุ้นกู้แปลงสภาพที่เหลือทั้งหมดใช้สิทธิแปลงสภาพ หุ้นสามัญจะเพิ่มขึ้น 1,182 ล้านหุ้น จากปัจจุบันที่ 9,921 ล้านหุ้น เป็น 11,103 ล้านหุ้น หรือเพิ่มขึ้นประมาณ 10% ขณะที่กำไรสุทธิ คาดว่าจะเพิ่มขึ้น 59% จึงชดเชยผลกระทบจาก Dilution ได้หมด กำไรต่อหุ้นจึงเติบโตได้อย่างต่อเนื่องไม่สะดุด และหากหุ้นกู้แปลงสภาพมีการแปลงสภาพได้ครบทั้งหมด คาดว่าจะส่งผลให้อัตราส่วนหนี้สินต่อทุนลดลงเหลือเพียง 0.36 เท่า จากปัจจุบันที่ 0.84 เท่า 
แม้ไม่รวมรายการพิเศษดังกล่าว กำไรที่มาจากธุรกิจปกติก็คาดว่าจะเพิ่มก้าวกระโดดถึง 68% สำหรับงวดบัญชีปี 2556 (เม.ย. 2555-มี.ค. 2556) และอีก 21% ในงวดปี 2557 (เม.ย. 2556-มี.ค. 2557) นักวิเคราะห์เราประเมินมูลค่าหุ้นได้เท่ากับ 6.90 บาท ทั้งนี้ BTS ยังมีสินทรัพย์ที่มีค่าทั้งที่ดินมากมายในกรุงเทพ (เช่น ที่พญาไท นานา หมอชิต เป็นต้น) และต่างจังหวัด (นครราชสีมา เชียงใหม่ เชียงราย ภูเก็ต เป็นต้น) ที่สามารถพัฒนาต่อได้หรือขายก็ได้ หรือแม้แต่อาจลดสัดส่วน VGI ในอนาคตอีกก็เป็นไปได้